વડોદરા સુગર પર કબ્જા માટે ભાજપ-કોંગ્રેસ વચ્ચે પ્રચાર યુધ્ધ
વડોદરા - વડોદરા જિલ્લાના કરજણ તાલુકામાં આવેલી વડોદરા સુગરની ૧૬ બેઠકો માટે તા.૨૪મીએ યોજાનાર ચૂંટણીનો અંતિમ તબક્કાનો પ્રચાર જોરશોરથી ચાલી રહ્યો છે. ભાજપા અને કોંગ્રેસના મોવડીઓ પણ મેદાનમાં આવી જતાં આક્ષેપ પ્રતિઆક્ષેપને કારણે ભારે ઉગ્રતા વ્યાપી છે. ભાજપાના વર્તમાન વહીવટ કર્તાઓએ ખેડૂતો સ્વયંભૂ રીતે પ્રચાર કાર્યમાં લાગી ગયા હોવાનો દાવો કર્યો છે. તો કોંગ્રસ ગેરવહીવટના મુદ્દને આગળ ધરી રહ્યો છે.
કરજણના ગંધારા સ્થિત વડોદરા સુગરની ૧૬ બેઠકો માટે આગામી તા.૨૪મીએ યોજાનાર ચૂંટણી માટેનો જંગ ચરમસીમાએ પહોચ્યો છે. વડોદરા સુગરમાં સત્તાના સુત્રો કબજે કરવા માટે ભાજપાના વર્તમાન ચેરમેન સતિષ પટેલ (નીશાળીયા) અને કોંગ્રેસના દિલીપ નાગજીભાઇ પટેલની પેનલો વચ્ચે જંગ છેડાયો છે.
તમામ બેઠકો કબજે કરવાનાં બંને પક્ષો મજબૂત દાવો કરી રહ્યા છે. તો બીજી તરફ આક્ષેપ પ્રતિઆક્ષેપને કારણે ભારે ઉગ્રતા સર્જાઇ છે. ભાજપા ના ઉમેદવારો ગામે ગામ ખાટલા બેઠકો યોજી રહ્યા છે. તો કોંગ્રેસ પણ ગુ્રપ મીટીંગો લઇ રહી છે.
ભાજપાના ચેરમેન સતિષ નીશાળીયાએ પાર દર્શક વહીવટ અને ખેડૂતોને સમયસર શેરડીનું કટીંગ અને નાણાંની ચૂકવણી જેવા મુદ્દાને આધારે પ્રચાર કરી રહ્યા હોવાનો દાવો કરી જણાવ્યું હતું કે કોંગ્રેસને ભ્રષ્ટાચારના મુદ્દે બોલવાનો કોઇ અધિકાર નથી. ખેડૂતોજ સ્વયંભૂ રીતે ભાજપાના પ્રચાર કાર્યમાં જોડાયા છે.
તો બીજી તરફ કોંગ્રેસનાં દિલીપ પટેલે ભાજપાના વહીવટમાં ભારે અંધાધૂંધી અને ગેરરિતી જણાઇ આવી હોઇ તેઓને મતદારો ચલાવી નહીં લે તેમ જણાવી તમામ બેઠકો કબજે કરાશે તેવો દાવો કર્યો હતો. આમ તા.૨૪મીએ યોજાનાર ચૂંટણી માટે તીવ્ર રસાકસી સર્જાઇ છે.